Illum, l-UE rrinfurzat ir-regoli applikabbli għas-sustanzi niġġiesa organiċi persistenti, il-lista ta' sustanzi perikolużi miftiehma fin-NU. Ir-regolament adottat mill-Kunsill illum jiżgura li n-nies u l-ambjent huma protetti aħjar minn dawn is-sustanzi kimiċi. Ir-regoli aġġornati jallinjaw ir-regolament mal-emendi l-aktar reċenti għall-Konvenzjoni ta' Stokkolma, li tipprovdi l-qafas legali globali għall-eliminazzjoni tal-produzzjoni, l-użu, l-importazzjoni u l-esportazzjoni ta' sustanzi niġġiesa organiċi persistenti. Diversi bidliet jallinjaw aktar mill-qrib ir-regolament mal-leġislazzjoni ġenerali tal-UE dwar is-sustanzi kimiċi. B'riżultat ta' dawn il-bidliet, ser jiżdiedu ċ-ċarezza, it-trasparenza u ċ-ċertezza legali għall-partijiet kollha involuti fl-implimentazzjoni tar-regolament. Kuntest Sustanzi niġġiesa organiċi persistenti huma sustanzi kimiċi li jiġu trasportati minn fruntiera internazzjonali għall-oħra, 'il bogħod mill-għejun tagħhom, u jippersistu fl-ambjent, huma soġġetti għall-bijoakkumulazzjoni, u b'hekk jippreżentaw riskju għas-saħħa tal-bniedem u għall-ambjent. Fit-22 ta' Marzu 2018, il-Kummissjoni Ewropea ppreżentat proposta għat-tfassil mill-ġdid tar-regolament dwar sustanzi niġġiesa organiċi persistenti. Il-Kunsill adotta l-pożizzjoni tiegħu dwar r-regolament fit-28 ta' Novembru. In-negozjati mal-Parlament Ewropew bdew fl-4 ta' Diċembru 2018 u spiċċaw bi ftehim proviżorju fid-19 ta' Frar 2019, li ġie approvat mill-ambaxxaturi tal-istati membri tal-UE. Wara l-adozzjoni tal-lum, li kienet l-aħħar pass fil-proċedura, ir-regolament ser jidħol fis-seħħ fl-għoxrin jum wara dak tal-pubblikazzjoni tiegħu f' Il-Ġurnal Uffiċjali tal-Unjoni Ewropea . Huwa ser jorbot fl-intier tiegħu u japplika direttament fl-istati membri kollha. Nota tal-adozzjoni Dikjarazzjonijiet Sustanzi niġġiesa organiċi persistenti: Qbil proviżorju dwar is-sustanzi niġġiesa l-aktar perikolużi fid-dinja (stqarrija għall-istampa, 19/02/2019) Proposta tal-Kummissjoni